Electrocentrale Craiova SA a lansat o licitație pentru proiectarea, construcția și punerea în funcțiune a unei centrale electrice pe gaze naturale de înaltă eficiență de 295 MW. Valoarea totală estimată a contractului este de 1,077 miliarde de lei, din care 825 de milioane de lei vor fi finanțate prin Planul Național de Redresare și Reziliență (PNRR).
Noua centrală va înlocui actualele capacități energetice existente din Craiova, care funcționează pe cărbune. Proiectul are o valoare totală estimată de 1,25 miliarde de lei, fără TVA.
Compania așteaptă ofertele firmelor interesate până la data de 15 aprilie. Contractul va fi atribuit în urma unei "proceduri competitive cu negociere". În punctajul ofertelor, prețul contează doar în procent de 40%, restul ținând de performanțe tehnice și de eficiență a viitoarei unități de generare de energie electrică.
Compania recomandă ofertanților să viziteze locația unde va fi construită centrala electrică înainte de a-și manifesta interesul.
Durata contractului este de cinci ani.
Noua centrală va contribui la reducerea emisiilor de gaze cu efect de seră și la creșterea securității energetice a României.